เร่งจัดระเบียบสายสื่อสารพื้นที่กรุงเทพมหานคร Kick off ถนนสุโขทัย นำร่องดำเนินการ 450 กิโลเมตร
นายสุทธิศักดิ์ ตันตะโยธิน รองเลขาธิการสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) สายงานกิจการโทรคมนาคม กล่าวว่า ได้ร่วมกับการไฟฟ้านครหลวง ผู้ประกอบกิจการสื่อสารและหน่วยงานที่เกี่ยวข้อง ลงพื้นที่จัดระเบียบสายสื่อสารบนถนน สุโขทัย (เขตดุสิต) โดยกำหนดให้เป็นเส้นทางแรกในการจัดระเบียบสายสื่อสารปี 2565 ถือเป็นการ Kick off การจัดระเบียบสายสื่อสารตามมติคณะรัฐมนตรีเมื่อปีที่ผ่านมา ที่ให้สำนักงาน กสทช.เร่งจัดระเบียบสายสื่อสารและต่อมาที่ประชุม กสทช.ได้มีมติเห็นชอบในหลักการสนับสนุนการจัดระเบียบสายสื่อสารดังกล่าวสำนักงาน กสทช. อยู่ระหว่างดำเนินการตามแผนจัดระเบียบสายสื่อสารปี 2565 โดยร่วมกับหน่วยงาน แบ่งเป็นแผนการจัดระเบียบสายสื่อสารเป็นกรณีเร่งด่วน ระยะทาง 450 กิโลเมตร และแผนการจัดระเบียบสายสื่อสารของการไฟฟ้านครหลวง และการไฟฟ้าส่วนภูมิภาค จำนวน 2,000 กม. โดย กสทช. จะสนับสนุนค่าใช้จ่ายบางส่วนจัดระเบียบสายสื่อสารกลุ่มเร่งด่วนในพื้นที่กรุงเทพมหานคร ปี 2565-2566 โดยใช้งบประมาณจากกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคมเพื่อประโยชน์สาธารณะ โดยจะเร่งจัดระเบียบสายสื่อสารตามแผนที่ได้กำหนดไว้ เพื่อสร้างความเชื่อมั่นให้กับประชาชนว่าจะมีความปลอดภัยในการสัญจรไปมา รวมถึงความเป็นระเบียบเรียบร้อย สวยงามของบ้านเมืองและสร้างภาพลักษณ์ที่ดีให้กับประเทศ